POVINNÉ PREDPRIMÁRNE VZDELÁVANIE

Základné informácie pre rodičov 

S účinnosťou od školského roku 2021/2022 bude absolvovanie predprimárneho vzdelávania v materskej škole povinné pre všetky deti, ktoré dosiahnu 5 rokov do 31. 08. 2021. 
V súčasnosti sa teda ešte rodič dieťaťa môže slobodne rozhodnúť, či jeho dieťa bude alebo nebude v školskom roku 2020/2021 navštevovať materskú školu. Táto právna úprava sa bude dotýkať detí, ktoré dosiahnu 5 rokov do 31. augusta 2021 a povinnú školskú dochádzku v základnej škole začnú plniť od školského roku 2022/2023. Na povinné predprimárne vzdelávanie deti nastúpia až od školského roku 2021/2022.

Na povinné predprimárne vzdelávanie sa budú deti prijímať v čase od. 1. mája do 31. mája 2021.  Deti, pre ktoré bude predprimárne vzdelávanie povinné, sa budú prednostne prijímať do MŠ podľa trvalého bydliska.
Povinnosťou rodiča bude v čase, keď bude oznámený termín prijímania žiadostí v materskej škole podľa miesta trvalého pobytu dieťa (príp. v materskej škole, ktorú pre svoje dieťa vyberiete), prihlásiť dieťa na predprimárne vzdelávanie.
Povinné predprimárne vzdelávanie v materskej škole bude trvať jeden školský rok. Ak dieťa po dovŕšení šiesteho roka veku nedosiahne školskú spôsobilosť, riaditeľ materskej školy rozhodne o pokračovaní plnenia povinného predprimárneho vzdelávania v materskej škole na základe :

· písomného súhlasu príslušného zariadenia výchovného poradenstva a prevencie

· písomného súhlasu všeobecného lekára pre deti a dorast

· a s informovaným súhlasom zákonného zástupcu 

Ak dieťa ani po pokračovaní plnenia povinného predprimárneho vzdelávania v materskej škole nedosiahne školskú spôsobilosť, začne najneskôr 1. septembra, ktorý nasleduje po dni, v ktorom dieťa dovŕšilo siedmy rok veku, plniť povinnú školskú dochádzku v základnej škole.

Pre deti, ktoré by mali v školskom roku 2021/2022 začať plniť povinnú školskú dochádzku (deti, ktoré do 31. augusta dovŕšia 6 rokov) a nebudú školsky spôsobilé/pripravené, nebude im odporúčaný odklad povinnej školskej dochádzky, ale bude odporučené pokračovanie povinného predprimárneho vzdelávania.
O pokračovanie povinného predprimárneho vzdelávania žiada zákonný zástupca. Ku žiadosti priloží tieto náležitosti :

· písomný súhlas príslušného zariadenia výchovného poradenstva a prevencie
· písomný súhlas všeobecného lekára pre deti a dorast 
· informovaný súhlas zákonného zástupcu alebo zástupcu 
Ak rodič má záujem o vzdelávanie dieťaťa v domácom prostredí tzv. homeschooling, bude môcť požiadať o individuálne vzdelávanie svojho dieťaťa  riaditeľku materskej školy až po jeho prijatí do danej materskej školy. Dieťa počas plnenia individuálneho (predprimárneho) vzdelávania bude naďalej aj dieťaťom danej kmeňovej materskej školy. 

Dieťa bude môcť povinné predprimárne vzdelávanie plniť formou individuálneho (predprimárneho) vzdelávania, ktoré bude povoľovať riaditeľ kmeňovej materskej školy dieťaťu aj vtedy, ak dieťaťu jeho zdravotný stav neumožňuje plnenie povinnej školskej dochádzky v kmeňovej materskej škole. 
Od školského roku 2021/2022 bude môcť byť na plnenie povinného predprimárneho vzdelávania výnimočne prijaté aj dieťa, ktoré nedovŕši piaty rok veku do 31. augusta. K žiadosti o výnimočné prijatie takéhoto dieťaťa na plnenie povinného predprimárneho vzdelávania bude zákonný zástupca povinný predložiť :

· súhlasné vyjadrenie príslušného zariadenia výchovného poradenstva a prevencie
· a súhlasné vyjadrenie všeobecného lekára pre deti a dorast. 
Je vysoká pravdepodobnosť, že o výnimočné prijatie na plnenie povinného predprimárneho vzdelávania budú žiadať tí zákonní zástupcovia, ktorí následne budú chcieť požiadať aj o výnimočné prijatie ich dieťaťa na PŠD.

